**PAra Anna, 3. év Génsebészet, Erasmus+ BIP beszámoló – Prešov, 2024. június 23–27.**

A 2024-es nyári Erasmus+ Blended Intensive Programme keretében egy tartalmas és izgalmas hetet tölthettem Prešovban (Eperjesen), Szlovákiában. A program célja a forenzikus biológia és bioarcheológia módszereinek gyakorlati megismerése volt, különös tekintettel az emberi azonosítás korszerű technikáira.

A hét első napja regisztrációval kezdődött, majd ezt követően ismerkedő találkozóra került sor, amely során a résztvevők röviden bemutatkoztak egy barátságos hangvételü bemutató keretén belül. Ezt követően Katrīna Grigorjeva, a lettországi Vidzeme Egyetem oktatója tartott előadást „Stories of the Bones: Bioarchaeology in Action” címmel, amely betekintést nyújtott a csontmaradványok tudományos feldolgozásába, valamint azok társadalmi és történeti kontextusba helyezésébe. Délután megismerhettük a házigazda intézmény biológiai tanszékének kutatási területeit és laboratóriumait, majd egy szervezett városnézés során felfedeztük Prešov főbb nevezetességeit.

A második napon a molekuláris genetikai technikáké volt a főszerep. Egy rövid elméleti bevezető után gyakorlati képzés keretében DNS-izolálást, majd spektrofotometriás méréseket végeztünk, melyel alkalmunk adódott bővíteni gyakorlati tudásunkat a laboratóriumban,. A délután során STR (short tandem repeat) markerekkel végzett humán azonosítási eljárásokkal dolgoztunk, amely során valódi forenzikus módszereket próbálhattunk ki.

A szerdai nap egy egész napos kirándulás volt, mely során ellátogattunk a nížná myšli archeoskanzenbe, ahol a bronzkori településrégészet gyakorlati aspektusaival ismerkedtünk meg, mint például temetkezési szokások és áldozathozás rituálék megismerése. Ezután a történelmi jelentőségű Spiš (Szepes) vára következett, amely lenyűgöző panorámájával és építészeti gazdagságával emlékezetes élményt nyújtott.

A negyedik napon a forenzikus antropológiai módszereké volt a főszerep: délelőtt gyakorlati szemináriumon vettünk részt, ahol egy emberi csontváz összerakása után, különböző paraméterek segítségével azonosíthattuk az adott lelet nemét, életkorát és patológiáját. Délután pedig a biometrikus azonosítás technikáival foglalkoztunk, például arcfelismeréssel és ujjlenyomat-elemzéssel.

A zárónapon egy kötetlen hangulatú Erasmus pubquiz zárta a hetet, amely során játékos formában idéztük fel az elmúlt napok szakmai és kulturális tapasztalatait. A hivatalos záró értékelés után közösen megfogalmaztuk a program eredményeit és személyes tanulságait.

Az Erasmus hét során nemcsak hasznos szakmai tudással gazdagodtam, de lehetőségem nyílt nemzetközi kapcsolatok építésére, valamint megismerhettem a régió történelmét és kulturális értékeit is. Külön öröm volt számomra, hogy a gyakorlatcentrikus felépítés révén első kézből tapasztalhattam meg a forenzikus munka valóságát. Ez a hét megerősítette bennem, hogy szeretném a jövőmet a genetikai és antropológiai kutatások irányába folytatni.